Partierne i Aarhus Byråd er tæt på et budgetforlig, men valgte at holde aftalen om at gå hjem til midnat og mødes igen fredag formiddag.

Annonce

Det er tæt på et endeligt budgetforlig i Aarhus Kommune. Men partierne valgte ved midnat torsdag at holde aftalen om at afbryde forhandlingerne for at få en nats søvn og så genoptage dem fredag formiddag kl.10.

Dermed er det slut med natlige forhandlinger, hvor taktikken ofte har været at køre hinanden møre og trætte med risiko for hovsaløsninger på grund af grus i øjnene.

Avisen erfarer, at der er bred enighed om driftsbudgettet, men at den sidste knast er anlægsbudgettet og helt præcist nogle fremrykninger af anlægspengene fra 2010-23 til Beder-Beringvej, som Venstre har foreslået, men som ikke alle vil være med til.

I aftes så det bl.a. ud til, at der på driftsområdet var enighed om følgende, som dog må tages med et forbehold, fordi der kan ske ændringer inden det endelige budgetforlig er på plads i løbet af fredagen:

1,5 mio. kr. om året til psykologhjælp til unge.

2 mio. kr. til at genåbne et »turistkontor« i Aarhus form af en fremskudt skranke i Dokk1.

2 mio. kr. ekstra til hurtigere byggesagsbehandling.

6,8 mio. kr. ekstra om året til det nye Østjyllands Brandvæsen.

45 mio kr. til indsatser for de svageste ældre fra »ældremilliarden«.

5 mio. kr., om året til rengøring hos ældre og to mio. kr. til varm mad til ældre i eget hjem.

4 mio. kr. til folkeoplysningsaktiviteter.

1 mio. kr. ekstra til idræts- og foreningslivet.

2 mio. kr. til forsøg med aftenåbning i børnepasningen og en mio. kr. til forsøg på at skaffe flere dagplejere.

På anlægsområdet ser det ud til, at der bl.a. kommer:

36 mio. kr. over fire år til nye boliger til voksne handicappede.

12 sikrede boliger til domsanbragte unge for 23 mio. kr.

60 mio. kr. til velfærdsteknologi i ældreboliger.

Faglokaler i folkeskolerne for 40 mio. kr. og fortsættelse af RULL-puljen med rum til leg og læring for 50 mio. kr. i 2017-18.

24 mio. kr til et nyt forenings- og fritidshus i N.J. Fjorsgade.

8 mio. kr. til ny fodboldbane og en kunstgræsbane ved AGF, Fredensvang.

10 mio. kr. i tilskud til nyt sejlsportscenter.

13 mio. kr. i støtte til udvidelsen Next Level, på Aros.

150 mio. kr. til fire spor på Viborgvej.

161 mio. kr. i 2018-19 til ny etaper af letbanen.

30 mio. kr. til sikre skoleveje.

34,5 mio. kr. over fire år til intelligent trafikstyring.

2 mio. kr. til flytning af Aarhus Stadsarkiv til Dokk1.